Jacques Kallis trou terwyl Overbergse brande woedCharlene het dié pragfoto van haar en Jacques gedeel. (Foto: Instagram) Jacques Kallis, die veelsydige voormalige Protea-krieketspeler, is die naweek met Charlene Engels getroud. Die paartjie wat in April verlede jaar hul verlowing aangekondig het, is in die Overberge op die Bona Dea-private landgoed in die Hemel-en-Aarde-vallei naby Hermanus getroud, ten spyte van die brande wat daar gewoed het. Die bekende leefstyl- en troufotograaf Hanri Human het gesorg vir die pasgetroudes se troufoto’s. Anel Botha van Anel Botha Couture het Engels se trourok gemaak. Engels het ŉ inskrywing op Instagram gedeel met ŉ pragtige foto van haar en haar man. “En dis amptelik … meneer en mevrou Kallis,” het sy geskryf. “Ons is verby opgewonde om ons nuwe hoofstuk te begin in die boek van hierdie vurige verhouding. Dit het begin by ŉ brand … nou moet ons net die die vuur in ons huwelik ook aan die gang hou,” het sy gesê. Jacques en Charlene op pad na hul wittebrood. Die bestemming is nie bekendgemaak in die sosiale media nie. (Foto: Instagram) “Ons is oorweldig deur al die oproepe en boodskappe wat ons ontvang het, baie dankie! Woorde kan nie genoeg ons dank uitspreek nie. Ons probeer nog deur almal gaan en sal so gou as moontlik op elkeen reageer,” het sy gesê. Kallis het op sy beurt ook ŉ foto op Instagram gedeel waar die paartjie in vrolike luim op ŉ vliegtuig sit. “Wittebrood, hier kom ons!” het hy geskryf. Kallis (42) en Engels is reeds vir die afgelope drie en ŉ half jaar in ŉ verhouding.